अब तक लघुकथा अनेक पत्र–पत्रिकाओं का अभाव महसूस हो रहा था। ‘दृष्टि’ तथा (लघु) ‘आघात’ इस कमी को पूरी करने की नीयत से सामने आई। ‘आघात’ लघुकथा की नियमित त्रैमासिकी का प्रकाशन जनवरी, 1981 से हुआ। प्रवेशांक का लघुकथा–जगत में ही नहीं, सामान्य पाठक–वर्ग के बीच भी व्यापक स्वागत हुआ। यह लघुकथा के प्रचार–प्रसार तथा लेखन–प्रकाशन के मंच की दृष्टि से महत्त्वपूर्ण कदम था। होशंगाबाद–सम्मेलन में ही लघुकथा की पत्रिका निकालने पर विचार–विमर्श हुआ, पर यह कल्पना न थी कि यह स्वप्न इतनी जल्दी साकार हो सकेगा। विक्रम सोनी एक पत्रिका निकालने की योजना लेकर मेरे पास आए थे। हम लोगों ने एक बैठक में ही इसे लघुकथा की संपूर्ण पत्रिका के रूप में निकालना तय किया, आर्थिक परेशानियों का गढ़ विक्रम सोनी इतनी आसानी से जीत लेंगे, इसकी मुझे उम्मीद नहीं थी। पर उन्होंने पत्रिका के दोनों ही पक्षों के लिए अपना पसीना खींचकर जो पौधा लगाया, वह बहुत कम वर्षों में कितना फला–फूला तथा कितनी ऊँचाई तक पहुँचा, इससे सभी अवगत हैं।